arnastofnun/IGC-2024 huggingface dataset:
Pétur Magnússon: framkvæmdastjóri Hrafnistuheimilanna

DAS Hrafnista rekur fjögur dvalar- og hjúkrunarheimili á höfuðborgarsvæðinu og er hið stærsta í slíkum rekstri hér á landi. Eigandi Hrafnistu er Sjómannadagsráð. Þann 1. febrúar s.l. tók Pétur Magnússon við sem framkvæmdastjóri Hrafnistuheimilanna:

„Framkvæmdastjórn Hrafnistuheimilanna er gríðarlega umfangsmikið starf. Þegar ég var ráðinn var mér sagt að þetta væri ábyggilega sambærilegt starf við að vera bæjarstjóri í meðalstóru sveitarfélagi út á landi. Hjá okkur starfa tæplega 1000 starfsmenn í fjölbreyttum störfum og auk heimilisfólksins sjálfs kemur fólk úr þjónustuíbúðum umhverfis heimilin til að taka þátt í starfseminni. Ætla má að á hverjum degi búi og starfi um 2000 manns á Hrafnistuheimilunum.

Í stuttu máli felst starf mitt í að hafa yfirumsjón með rekstri Hrafnistu og þróun starfseminnar í samræmi við þá stefnu sem mörkuð hefur verið. Þessa dagana er ég á fullu að setja mig inn í hið daglega líf; kynnast starfsfólki, heimilisfólki og aðstandendum en þessir þrír þættir verða að spila vel saman svo starfsemin vaxi og dafni og öllum líði sem best.“

Eftir að hafa lokið námi í lyfjafræði við Háskóla Íslands bætti Pétur við sig MBA-gráðu frá Háskólanum í Reykjavík sem hann segir hafa verið gríðarlega verðmætt: „Námið byggist mikið á hópavinnu með ólíku fólki. Þar lærði maður fljótt að góð stjórnun veltur á að virkja fólk og ná því besta út úr öllum í hópnum. Sú þjálfun er ekki síðra veganesti heldur en námsgreinarnar sjálfar.“

Pétur er kvæntur Ingibjörgu E. Ingimarsdóttur hjúkrunarfræðingi og eiga þau tvo syni. Fjölskyldan hefur búið sl. 9 ár í Mosfellsbæ og líkar mjög vel. „Fjölskyldan, vinir, félagsmál, íþróttir og útivist fá allan minn frítíma. Við höfum ákaflega gaman af að ferðast, sérstaklega innanlands. Við hjónin göngum mikið um landið og yfirleitt eru það einhver bestu frí sem hægt er að komast í. Við erum meðal annars í tveimur mjög virkum gönguklúbbum. Ég hef líka alla tíð verið virkur í félagsmálum og til dæmis hef ég verið formaður Knattspyrnudeildar Aftureldingar í Mosfellbæ síðastliðin tvö ár.

Í vor er ég svo að fara ásamt 17 góðum æskufélögum af Skaganum til Englands í fótboltaferð en við höfum haldið sterkum tengslum síðustu ár þrátt fyrir að hafa dreifst víða í atvinnulífnu. Áður mun þó fjölskyldan fara í gott frí til Flórída yfir páskana enda ferðir erlendis helst ekki á dagskrá yfir sumartímann hjá fjölskyldunni – þá er það ástkæra Frón sem fær alla athyglina.“

Nafn: Pétur Magnússon.

Fæðingarstaður: Akranes, 16. febrúar 1971.

Foreldrar: Magnús Oddsson og Svandís Pétursdóttir.

Maki: Ingibjörg E. Ingimarsdóttir hjúkrunarfræðingur.

Börn: Ágúst Logi 11 ára og Magnús Árni 5 ára.

Menntun: Lyfjafræðingur og MBA-próf með áherslu á mannauðsstjórnun frá Háskólanum í Reykjavík.
There Will Be Blood

There Will Be Blood er mikil kvikmynd, þar sem sögð er stór saga, epík eins og hún gerist best. Myndin gerist á þrjátíu árum í vesturhluta Bandaríkjanna og er saga manns, hvernig hann einn sín liðs leitar olíu af þrjósku og þraustseigju, gefst aldrei upp þrátt fyrir mótlæti, saga um mann sem við fáum að vissu leyti dálæti á þrátt fyrir einstefnu í hugsun og ómannblendni, saga manns sem þegar hann er farinn að sjá gróðavon notar ódýr meðul til að sölsa undir sig jarðir fátækra bænda, platar þá út í viðskipti með loforðum sem hann efnir ekki. Enn eru þó til mannlegar tilfinningar í honum, sem við sjáum helst í sambandi hans við son sinn og bróður, sem ekki er allur þar sem hann er séður og að lokum saga manns sem þegar hann er orðinn moldríkur og voldugur olíufursti, er orðinn geðveikur ruddi og fylliraftur, fullur af hatri og er búinn að hrinda frá sér öllum sem voru honum einhvers virði. Og það litla dálæti sem við höfðum á honum er löngu horfið.

Maðurinn er Daniel Plainview, sem Daniel Day-Lewis túlkar af þvílíkum krafti að skiljanleg voru ummæli George Clooneys að fyrst Day-Lewis væri tilnefndur til óskarsverðlaunanna fyrir þetta hlutverk sitt þá ættu engir aðrir möguleika. Day-Lewis sýnir okkur persónu sem lifir í eigin heimi sem enginn á aðang að. Þar bærast tilfinningar sem við fáum einstaka sinnum innsýn inn í, aldrei samt of mikið. Styrkur Day-Lewis felst í að sýna okkur flókinn persónuleika í fjölbreyttri túlkun og fasi án þess þó aldrei að missa þráðinn sem skiptir máli, að Plainview skortir flesta mannlega eiginleika.

There Will be Blood var tilnefnd til átta óskarsverðlauna og fékk tvö. Fyrir utan Day-Lewis fékk Robert Elswit óskarinn fyrir kvikmyndatöku og er vel af þeim komin. Fátækt kreppuáranna er sannfærandi í myndatökum hans. En ég er sannfærður um að það er fyrst og fremst leikur Daniel Day-Lewis sem halaði inn þessar átta tilnefningar. Það er hann sem er styrkur myndarinnar, heldur athygli áhorfandans allan tímann og er nánast í mynd allar þær 158 mínútur sem tekur að sýna myndina. Án hans hefði myndina skort það innsæi sem hún býr yfir þegar kemur að olíunni sem undirrót græðgi og spillingar.

Ekki vil ég samt taka allan heiðurinn af leikstjórannum Paul Thomas Anderson, sem hefur sýnt hversu megnugur hann er í Boogie Nights og Magnolia. Hann á sinn þátt í gæðum myndarinnar, en hefur réttilega kosið að sleppa hendinni af Daniel Day-Lewis, sem nýtir tækifærið til fullnustu. Meira að segja þegar sagan fer að taka smá afturkipp í lokin þá er leikur Day-Lewis svo magnaður að við fyrirgefum hnökrana.

Leikstjóri: Paul Thomas Anderson. Handrit: Paul Thomas Anderson, byggt á skáldsögu eftir Upton Sinclair. Kvikmyndataka: Robert Elswit. Tónlist: Johnny Greenwood. Leikarar: Daniel Day Lewis, Paul Dano, Dillon Freasier og Ciarán Hinds. 158 mín.

Hilmar Karlsson
Elín Kjartansdóttir arkitekt

Elín Kjartansdóttir arkitekt er einn af sjö hluthöfum í arkitekt.is, sem er með starfstöðvar í Reykjavík, Akureyri og Reykjanesbæ: „Við erum með um 25 starfsmenn og störfum á breiðu sviði arkitektúrs, erum í skipulagsvinnu, verkefnum fyrir sveitarfélög, fyrirtæki og einstaklinga. Síðustu ár höfum við mikið verið að vinna fyrir Reykjanesbæ og eignarhaldsfélagið Fasteign, hönnuðum m.a. Íþróttaakademíuna í Reykjanesbæ og erum í dag að hanna aðalstöðvar Hitaveitu Suðurnesja og ráðhús fyrir Reykjanesbæ svo eitthvað sé nefnt. Verkefnastaða fyrirtækisins er mjög góð og verður enginn skortur á verkefnum á þessu ári.

Sjálf er ég að vinna við stórt verkefni fyrir Ölgerðina, skrifstofuhúsnæði og lagerhúsnæði, sem er við hliðina á núverandi húsnæði þeirra að Grjóthálsi, og munu húsin tengjast, auk ýmissa minni verkefna. Þá er ég í dómnefnd fyrir Landsbankann í samkeppni um nýjar höfuðstöðvar bankans sem fyrirhugað er að rísi norðan Lækjartorgs, þar sem Hafnarstræti og Tryggvagata mætast í dag. Tuttugu tillögur bárust í fyrra þrep samkeppninnar og erum við nú að velja fimm tillögur til áframhaldandi þátttöku í síðara þrepi. Heilmikil vinna hefur verið í kringum þessa samkeppni, en um leið skemmtileg. Faglega hliðin hvílir mest á herðum okkar arkitektanna í dómnefndinni og höfum við því lagt mikla vinnu í að kynna okkur tillögurnar í hörgul, enda mikilvægt að vel til takist, þegar um slíkt stórhýsi er að ræða sem mun rísa á viðkvæmum stað í miðbænum.“

Elín lærði arkitektúr í Kaupmannahöfn: „Ég vann á stofum í Kaupmannahöfn á sumrin með náminu, á teiknistofu Ole Meyer og Henning Larsen og einnig tvö sumur í Sviss. Að námi loknu fékk ég vinnu á stofu í Kaupmannahöfn og var búsett þar í alls tíu ár.“

Hvað varðar áhugamál segist Elín á síðasta ári hafa farið að líta í kringum sig:

„Ég fór í golf og fann að sú íþrótt átti vel við mig, er ekki enn komin í golfklúbb, en er eins og margir fleiri á biðlista hjá Golfklúbbi Reykjavíkur. Ég fór í mína fyrstu golfferð til Spánar í vor með stórum hópi Íslendinga. Ferð þessi var mjög skemmtileg og auk þess að spila í ferðinni fór ég í kennslu. Í sumar var ég mest að spila á litla vellinum á Hvaleyri sem hentar byrjendum mjög vel. Skíðin eru annað áhugamál. Ég hafði ekki farið á skíði í tuttugu ár þegar ég fór til Aspen í Colorado um jólin og verður ekki aftur snúið hvað það varðar. Þetta var stórkostleg ferð og ég náði fljótt tökum á skíðunum enda þau orðin mun styttri og meðfærilegri. Svo var ég að eignast mitt fyrsta barnabarn og framundan er skemmtilegur tími með því.“

Nafn: Elín Kjartansdóttir

Fæðingarstaður: Reykjavík, 26. mars, 1955

Foreldrar: Kjartan R. Jóhannsson (látinn) og Anna Jóna Ingimarsdóttir.

Börn: Baldvin Pálsson Dungal, 22 ára, Alexander Dungal, 21 árs, Anna Jóna Dungal, 16 ára.

Menntun: Cand. arch. frá Konunglegu dönsku Kunstakademíunni.
No Country For Old Men

Eftir að þeir bræður, Ethan og Joel Coen, höfðu skilað þremur frábærum kvikmyndum í röð, Fargo, The Big Lebowski og O Brother Were art Thou, komu, The Man Who Wasnt Here, Intolerable Cruelty og The Ladykillers, miðlungskvikmyndir, sem stóðu fyrrnefndum myndum langt að baki. Og satt best að segja var ég farin að afskrifa þá þegar þeir mæta tvíefldir til leiks með No Country For Old Men og kynna til sögunnar eftirminnilegt illmenni, Anton Chigurh (Javier Bardem), sem sómir sér vel á bekk með verstu skúrkum kvikmyndanna.

No Country For Old Men gerist 1980, á slóðum villta vestrisins. Sagan er ekki flókin og lík þeim sem við eigum að venjast í vestrum. Í upphafi kynnumst við hæfileikum Chigurh við að murka lífið úr þeim sem standa í vegi fyrir honum, síðan kynnumst við Lewylyn Moss (Josh Brolin) sem er á veiðum í auðninni þegar á vegi hans verður heldur óskemmtileg sjón. Greinilegt er að skotbardagi hefur átt sér stað á milli flutningsmanna eiturlyfja og þeirra sem áttu að borga, allir eru dauðir og Moss hverfur á brott með tvær milljónir dollara. Þriðja aðalpersónan er lögregluforinginn, Ed Tom Bell (Tommy Lee Jones), sem er að fara á eftirlaun. Leiðir þessara þriggja manna liggja síðan saman og sundur, Chigurh og Bell leita uppi Moss í sitthvorum tilganginum.

Snilld Coen bræðra liggur í uppbyggingu sögunnar, undirliggjandi spennu, persónusköpun og stuttum og hnitmiðuðum samtölum sem gefa margt í skyn sem ekki er sýnt. Í upphafi snýst allt um peninga en eftir því sem líður á myndina skipta þeir minna máli og hverfa nánast úr sögunni sem aðdráttarafl. Í staðinn erum við að fylgjast með uppgjöri manna, sem þrífast best þegar þeir eru einir á báti, í sögu sem er leikur kattarins að músinni, þar sem kötturinn vinnur.

Josh Brolin er vaxandi leikari og leikur hans í hlutverki fyrrum vietnamhermanns, sem með þrjóskuna að vopni, gefst ekki upp, er vel úfærður og drafandi röddin fyllir upp í persónuna. Tommy Lee Jones er ekki óvanur að leika persónu sem fer eigin leiðir og er öryggið uppmálað. Þegar betur er að gáð þá eru einræður hans yfir myndina sjálfsagt meira upplýsandi fyrir hvað hefur vakað fyrir Coen bræðrum heldur en ég geri mér grein fyrir. Það verður að bíða útgáfu myndarinnar á DVD hvort ég hafi rétt fyrir mér. Stjarna myndarinnar er Javier Bardem. Að fylgjast með honum í hlutverki Chigurh er hrein upplifun og best að segja, sjón er sögu ríkari, þar sem það er ekki síst svipbrigðin í andlitinu sem skapa óhugnaðinn sem persónunni fylgir.

Leikstjórar: Ethan og Joen Coen. Handrit: Ethel og Joen Coen, byggt á skáldsögu eftir Corman McCarty. Kvikmyndataka: Roger Deakins. Tónlist: Carter Burwell. Leikarar: Josh Brolin, Javier Bardem, Tommy Lee Jones, Kelly Macdonald og Woody Harrelson. 122 mín.

Hilmar Karlsson
Þóra Bragadóttir: framkvæmdastjóri Beitis

Fyrirtækið Beitir er staðsett í Vogum á Vatnsleysuströnd. Beitir smíðar tæki úr ryðfríu stáli fyrir fiskvinnslu og matvælaiðnað og er þekkt fyrir framleiðslu á beitningartrektum, línuspilum og beituskurðarhnífum. Einnig má nefna færibönd, fiskþvottakör og ýmsan annan búnað fyrir frystihús, skip og matvælafyrirtæki sem fyrirtækið framleiðir.

Beitir er fjölskyldufyrirtæki og er framkvæmdastjóri Þóra Bragadóttir: „Ég og eiginmaður minn, Hafsteinn Ólafsson, stofnuðum fyrirtækið 1988 og vorum fyrst með það í bílskúrnum heima hjá okkur í Vogum. Bílskúrinn var stór og dugði okkur til aldamótanna, en þá hafði starfsemin aukist mikið og við fluttum í stærra húsnæði og nú starfa sex manns við fyrirtækið. Mitt starf er að vera í öllu sem viðkemur skrifstofuhaldi, þ.e. tilboðsgerð, launareikningum, tollskýrslugerð, bókhaldi og öðru sem þessu fylgir. Það er einnig mitt starf að hafa samskipti við erlenda viðskiptaaðila, en við seljum m.a. til Noregs, Grænlands og Færeyjar. Á Nýfundnalandi var einnig markaður sem við sinntum en þar hefur verið frekar rólegt undanfarin ár. Ég get ekki sagt að við höfum lagt þunga áherslu á erlendan markað hingað til, einbeitt okkur að íslenskum markaði, en það er aldrei að vita nema breyting verði á í framtíðinni. Við fyljumst með hvað er í gangi í útlöndum og vinsum út þær sýningar sem við þurfum að fara á og höldum góð tengsl við viðskiptavini okkar hvar sem þeir eru.“

Þóra og Hafsteinn eiga fjögur börn á aldrinum 17 til 32 ára. „Hafsteinn sér um framleiðsluþáttinn í fyrirtækinu. Hann er lærður vélstjóri og hefur því þekkinguna á sjávarútveginum. Ég tók gagnfræðapróf frá Flensborg á sínum tíma og hef síðan sótt mörg námskeið til að afla mér þekkingar á því starfi sem ég gegni.“

Þegar spurt er um áhugamálin svarar Þóra: „Ég hef lengi stússast í sveitarstjórnarmálum, var í sveitarstjórn í Vogum í tólf ár sem var mjög skemmtilegt og lærdómsríkt. Við hjónin höfum einnig mikinn áhuga á handbolta og förum á landsleiki og deildarleiki hvenær sem tækifæri skapast. Þar sem sonur okkar er að spila með Haukum í Hafnarfirði snýst áhuginn nokkuð um gengi Hauka, einnig er ellefu ára dóttursonur okkar farinn að æfa með Haukum. Það er oft erfitt fyrir okkur að slíta í sundur vinnu og einkalíf og snúast ferðalög okkar mikið um að reyna að sameina vinnu og frí. Nú er stefnan tekin á Evrópumeistaramótið í handbolta sem fram fer í Noregi í janúar.“

Nafn: Þóra Bragadóttir.

Fæðingarstaður: Hafnarfjörður, 18. september, 1953.

Foreldrar: Bragi V. Björnsson og Erna Guðmundsdóttir

Maki: Hafsteinn Ólafsson.

Börn: Hrafnhildur Ýr, 32 ára, Brynhildur Sesselía, 30 ára, Hanna Lísa, 19 ára og Jónas Bragi 17 ára.
Tinna Laufey Ásgeirsdóttir: umsjónarmaður MSnáms í heilsuhagfræði

Hagfræðinám Tinnu Laufeyjar Ásgeirsdóttur er um margt mjög hefðbundið, en það er engin furða þó að Tinna Laufey hafi einbeitt sér að heilsuhagfræði þegar kom að því að velja sérgrein innan fagsins. Í fjölskyldu hennar er mikið af læknum og öðru heilbrigðisstarfsfólki. Auk þess hefur hún sjálf frá fyrstu tíð haft mikla þörf fyrir að hreyfa sig og stunda fjölbreyttar íþróttir. Á námsárum sínum í Bandaríkjunum vann hún sem þrekþjálfari á líkamsræktarstöð samhliða doktorsnámi sínu og keppti í þríþraut. Tinna Laufey sagði í samtali við Frjálsa verslun að hún væri hálf manneskja ef hún kæmist ekki í góða gönguferð nokkrum sinnum í viku, fengi tækifæri til að synda í laugunum eða hlaupa um borgina annað slagið. „Þegar ég hóf meistaranám mitt hafði ég heilsuhagfræðina ekki í huga. Allar íslenskar fyrirmyndir stunduðu hagvaxtarfræði, auðlindahagfræði, vinnumarkaðshagfræði eða annað. Heilsuhagfræðina uppgötvaði ég erlendis.“

Tinna Laufey sendi nýlega frá sér bókina Holdafar – hagfræðileg greining. Hún segist hafa ráðist í verkið að beiðni Lýðheilsustöðvar en útgáfan hafi farið saman við starf hennar bæði við Hagfræðistofnun Háskóla Íslands og sem forstöðumaður MSnáms í heilsuhagfræði við viðskipta og hagfræðideild skólans. „Hagfræðistofnun hefur gert heilsuhagfræði að áhersluatriði innan stofnunarinnar enda er sviðið í ótrúlega örum vexti. Heilbrigðiskerfið hefur verið í mikilli gerjun undanfarin ár, heilsutengdur iðnaður hefur fengið sífellt meiri athygli landsmanna og heilsa í víðasta skilningi þess hugtaks hefur öðlast nýja merkingu í hugum fólks. Öll þessi svið kalla á ítarlegri umfjöllun, meiri rannsóknir og beittari greiningu á þróun og framtíðarsýn. Við hjá Hagfræðistofnun ákváðum að byggja upp rannsóknarsviðið innan stofnunarinnar og tökum að okkur stór og smá verkefni á sviði heilsuhagfræði,“ segir Tinna Laufey einbeitt á svip. Hún bætir því við að MSnámið í heilsuhagfræði innan viðskipta og hagfræðideildar styðji við þessa uppbyggingu innan Hagfræðistofnunar en mikill áhugi hefur verið á náminu undanfarin misseri. „Ég hef mikinn metnað fyrir hönd þessa MSnáms,“ segir Tinna Laufey, „sé fyrir mér að hægt sé að fagvæða alla vinnu í sambandi við heilsuhagfræðina, en slíkt getur sparað þjóðfélaginu gríðarlega háar upphæðir ef tryggt er að unnið sé af þekkingu og innsæi í þessum mikilvæga málaflokki.“

Á næstu vikum kemur út í Þýskalandi á ensku bókin Lifestyle Economics eftir Tinnu Laufeyju þar sem hún fjallar um ýmsa þætti sem tengjast samspili lífsstíls og vinnumarkaðar hér á landi. Ljóst er að Tinna Laufey tekur hraustlega á því, hvort sem hún stekkur í hlaupaskóna eða er á sínum fræðilegu buxum við kennslu eða rannsóknir, enda er heilbrigði mál málanna í dag.

Nafn: Tinna Laufey Ásgeirsdóttir.

Fæðingarstaður: Reykjavík, 24. febrúar 1975.

Foreldrar: Birna Kristín Bjarnadóttir (látin) og Ásgeir Haraldsson.

Kærasti: Sigurður Gylfi Magnússon sagnfræðingur.

Barn: Pétur Bjarni Einarsson, 5 ára.

Menntun: BApróf í sagnfræði frá Háskóla Íslands, MS og Ph.D. (doktor) í hagfræði frá University of Miami í Bandaríkjunum.
Þorsteinn G. Gunnarsson: forstjóri Opinna kerfa

Opin kerfi ehf. er leiðandi fyrirtæki í upplýsingatækni á Íslandi. Fyrirtækið sérhæfir sig í sölu tölvu og samskiptabúnaðar, auk ráðgjafar og þjónustu. Fyrirtækið er umboðs og þjónustuaðili HewlettPackard á Íslandi. Auk þess selur fyrirtækið og annast þjónustu fyrir búnað frá Cisco, Alcatel, Linksys og Belkin. Opin kerfi eru Microsoft Gold Partner, og eru einn stærsti sölu og þjónustuaðili Microsoft á Íslandi. Þá er fyrirtækið leiðandi í Unix/Linux.

Þorsteinn G. Gunnarsson er forstjóri Opinna kerfa. Hann segir:

„Starf mitt sem forstjóri Opinna kerfa felst í að framkvæma stefnu félagsins og sjá um rekstur. Opin kerfi eru í breytingarferli og mikilli uppbyggingu, við erum komin með nýjan eiganda, Frosta Bergsson, sem hefur sama metnað og framtíðarsýn og starfsmenn. Framundan er sókn á markaðinn og viljum við stækka umtalsvert á næstu árum. Okkur er mikið í mun að geta fylgt okkar góðu viðskiptavinum í sókn þeirra á hinum ýmsu sviðum.“

Þorsteinn er rafmagnsverkfræðingur, fæddur í Þingholtunum í Reykjavík og bjó þar fyrstu árin, en ólst síðan upp á Seltjarnarnesi, að undanskildum þremur árum í Danmörku, þegar faðir hans var í lyfjafræðinámi. Eiginkona hans er Herdís B. Rafnsdóttir vélaverkfræðingur og eiga þau tvo syni. Herdís rekur verkfræðistofuna RJ verkfræðingar, sem leggur áherslu á hita, loftræstikerfi og umhverfistækni.

Þorsteinn segir fjölskylduna vera mikið fyrir hreyfingu og útivist: „Íþróttir hvers konar eru hluti af okkar lífi og leggjum við mikla áherslu á að vera virk í þeim efnum og förum í golf, sund, fótbolta og líkamsrækt. Golfið er þar fremst í flokki og stundar öll fjölskyldan golf af miklum móð. Við erum í Golfklúbbi Reykjavíkur og búum í Þorláksgeisla í Grafarholtinu þar sem við höfum gott útsýni yfir 6. og 7. braut á Grafarholtsvelli, þannig að betra getur það ekki verið. Í sumar fórum við til Sarasota í Florida þar sem við áttum frábært frí og að sjálfsögðu var spilað golf enda góðir golfvellir fjölmargir á þessu svæði.

Okkur hjónunum þykir gott að slappa af eftir erilsama viku, hitta fjölskyldu og vini, elda góðan mat og drekka gott vín. Þá á fjölskyldan sumarbústað við Þingvallavatn þar sem gott er að vera og svo flökkum við um landið þegar tími gefst.“

Nafn: Þorsteinn G. Gunnarsson.

Fæðingarstaður: Reykjavík, 21. september 1963.

Foreldrar: Gunnar V. Guðmundsson lyfjafræðingur og Petrína Ó. Þorsteinssdóttir þroskaþjálfi.

Maki: Herdísi B. Rafnsdóttir vélaverkfræðingur MSc.

Börn: Rafn Viðar, 15 ára, Gunnar Smári, 11 ára.

Menntun: Rafmagnsverkfræðingur frá HÍ, meistarapróf (MSc) í kerfisverkfræði og stýritækni frá University of Washington í Seattle.
Smávægileg mistök (BJ)

Það er margt sérstakt í gangi þessa dagana. Í stað þess að fjalla um það skal hér vikið að sérstæðu atviki fyrir um 70 árum. Þekktur maður hér í bæ Guðbrandur Jónsson þótti nokkuð fljótfær og eitt sinn urðu honum á eftirminnileg mistök. Auglýst hafði verið að í útvarpinu yrði haldið erindi. Guðbrandur skrifaði ritdóm í Vísi og fór hörðum orðum um það og sagði meðal annars að það hafði verið svæfandi og drepleiðinlegt.

Svo illa vildi hins vegar til að erindinu hafði alls ekki verið útvarpað heldur var flutt minningarathöfn um drukknaða sjómenn á þeim tíma sem það hafði verið auglýst. Grein Guðbrands var merkt stöfunum br. fyrir Brandur. Þetta varð að sjálfsögðu Reykvíkingum aðhlátursefni og auðvitað ómögulegt fyrir hann að snúa sig út úr þessum vanda. Illu heilli reyndi hann það samt. Í stað þess að þegja, eða viðurkenna mistök sín, skrifaði Guðbrandur grein í Vísi. Þar kvaðst hann ætíð hraðrita hugsanir sínar þegar hann hlustaði á útvarp og birti í blaðinu langa runu af stöfum sem hann kvað vera hraðritunartákn sín. Hann hefði hins vegar misskilið táknin þegar hann ætlaði að lesa úr þeim.

Til dæmis hefðu stafirnir dl átt að tákna „féll niður“ en hann hefði lesið það sem „drepleiðinlegur.“ Þannig skýrði hann svo efni alls ritdómsins. Endaði hann svo á því að biðja þann afsökunar sem erindið flutti ekki. Auðvitað jók það allt á kátínu manna yfir mistökunum þegar Guðbrandur bætti gráu ofan á svart með skýringunum.

Jón Helgason kvað um þennan atburði í bók sinni Úr landssuðri:

Að kynna sér hraðritun fýsir nú margan mann

og misjafnt á hvert kerfi menn leggja stund.

Þótt góð séu táknin, sem Gabelsberger fann

er guðbrenska kerfið samt hentugt á marga lund.

Kvæðið endaði svona:

En innræti mannsins sem úr hinu skrifaða les

er auðvitað dálítill þáttur í svona kerfi.

Gabelsberger þessi fann upp hraðritunarkerfi.

Þetta kvæði var fellt niður úr endurútgáfu bókarinnar.

Spegillinn sem var grínblað kom út á þessum árum. Hann sagði að Guðbrandi væri margt til lista lagt að hafa getað ritað hárréttan dóm um erindi sem aldri var flutt.

Frásögnin hér að ofan er endursögn á kafla úr skemmtilegri bók Kjartans Sveinssonar sem nefnist Afbrigði og útúrdúrar og kom út árið 2005.

Hvers vegna birta þetta núna? Það er nauðsynlegt að hugsa um eitthvað skemmtilegt þessa dagana.

Benedikt Jóhannesson